Žaloba podaná 15. septembra 2025 – MS a i./Rada
(vec T-653/25)
Jazyk konania: bulharčina
Účastníci konania
Žalobcovia: MS a dvanásť ďalších žalobcov (v zastúpení: Р. Chenalova, advokátka)
Žalovaná: Rada Európskej únie
Návrhy
Žalobcovia navrhujú, aby Všeobecný súd zrušil:
rozhodnutie Rady (EÚ) 2025/1407 z 8. júla 2025 o prijatí eura Bulharskom 1. januára 20261,
nariadenie Rady (EÚ) 2025/1408 z 8. júla 2025, ktorým sa mení nariadenie (ES) č. 974/98, pokiaľ ide o zavedenie eura v Bulharsku1 a
nariadenie Rady (EÚ) 2025/1409 z 8. júla 2025, ktorým sa mení nariadenie (ES) č. 2866/98, pokiaľ ide o prevodný kurz eura pre Bulharsko1 .
Dôvody a hlavné tvrdenia
Na podporu svojej žaloby žalobcovia uvádzajú nasledujúce žalobné dôvody.
Tri napadnuté akty boli prijaté v rozpore so zmluvami (článok 338 ods. 2, článok 140 ZFEÚ) a s právnymi predpismi týkajúcimi sa vykonávania zmlúv [Protokol (č. 13) o konvergenčných kritériách, nariadenie (ES) č. 223/2009 o európskej štatistike1, nariadenie (EÚ) 2016/792 o harmonizovaných indexoch spotrebiteľských cien a indexe cien nehnuteľností na bývanie2, vykonávacie nariadenie Komisie (EÚ) 2020/11483, Kódex postupov pre európsku štatistiku].
Pri preskúmaní konvergenčných správ Rada formálne postupovala tak, že nezohľadnila zistenia týkajúce sa čoraz väčších negatívnych tendencií ani údaje týkajúce sa manipulácie so štatistickým základom slúžiacim na určenie miery inflácie. Posúdenie, že Bulharsko spĺňa konvergenčné požiadavky, je v rozpore so štatistickými údajmi týkajúcimi sa harmonizovaného indexu spotrebiteľských cien, ukazovateľov dynamiky cien, ukazovateľov finančnej politiky a prognóz ECB.
Tri napadnuté akty boli prijaté pri dopustení sa podstatných procesných vád.
Akty neobsahujú odôvodnenie a porušujú zásady právnej istoty a ochrany legitímnej dôvery, proporcionality, lojálnej spolupráce, demokracie a transparentnosti, riadnej správy vecí verejných a subsidiarity, inštitucionálnej rovnováhy a demokratických zásad.
Zneužitie právomocí.
Rada si prijatím napadnutých aktov (rozhodnutie a nariadenia) nesplnila svoju povinnosť starostlivého a nestranného prešetrenia. Rada porušila svoju povinnosť náležitej starostlivosti a svoje povinnosti objektivity a transparentnosti tým, že nepreskúmala alebo nenechala preskúmať správnosť štatistických údajov napriek nepriamym dôkazom manipulácie a nepravdivých údajov.
____________
1 Ú. v. EÚ L, 2025/1407.
1 Ú. v. EÚ L, 2025/1408.
1 Ú. v. EÚ L, 2025/1409.
1 Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 2009, s. 164).
1 Nariadenie Európskeho parlamentu a Rady (EÚ) 2016/792 z 11. mája 2016 o harmonizovaných indexoch spotrebiteľských cien a indexe cien nehnuteľností na bývanie a o zrušení nariadenia Rady (ES) č. 2494/95 (Ú. v. EÚ L 135, 2016, s. 11).
1 Vykonávacie nariadenie Komisie (EÚ) 2020/1148 z 31. júla 2020, ktorým sa v súlade s nariadením Európskeho parlamentu a Rady (EÚ) 2016/792 stanovujú metodické a technické špecifikácie, pokiaľ ide o harmonizované indexy spotrebiteľských cien a index cien nehnuteľností na bývanie (Ú. v. EÚ L 252, 2020, s. 12).